CELEX: E2014J0010
Language: da
Date: 2014-12-18 00:00:00
Title: Domstolens dom af 18. december 2014 i sag E-10/14 — Enes Deveci m.fl. mod Scandinavian Airlines System Denmark-Norway-Sweden (Direktiv 2001/23/EF — overførsel af virksomheder — kollektive overenskomster — frihed til at oprette og drive egen virksomhed)

4.6.2015   
            
            
               DA
            
            
               Den Europæiske Unions Tidende
            
            
               C 183/10
            
         DOMSTOLENS DOM
   af 18. december 2014
   i sag E-10/14
   Enes Deveci m.fl. mod Scandinavian Airlines System Denmark-Norway-Sweden
   (Direktiv 2001/23/EF — overførsel af virksomheder — kollektive overenskomster — frihed til at oprette og drive egen virksomhed)
   (2015/C 183/11)
   I sag E-10/14, Enes Deveci m.fl. mod Scandinavian Airlines System Denmark-Norway-Sweden, hvori Eidsivating lagmannsrett har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Rådets direktiv 2001/23/EF om tilnærmelse af medlemsstaternes lovgivning om varetagelse af arbejdstagernes rettigheder, vilkår og betingelser i forbindelse med overførsel af virksomheder eller bedrifter eller af dele af virksomheder eller bedrifter, har Domstolen, sammensat af Carl Baudenbacher (præsident og refererende dommer) og dommerne Per Christiansen og Páll Hreinsson, afsagt dom den 18. december 2014. Domskonklusionen lyder således:
   
               1.
            
            
               Det er foreneligt med artikel 3, stk. 3, i direktiv 2001/23/EF, at de løn- og arbejdsvilkår, som gjaldt for de overførte arbejdstagere ifølge den kollektive overenskomst med overdrageren, i overensstemmelse med national lovgivning erstattes af de lønvilkår, der er fastsat i den gældende kollektive overenskomst med erhververen efter udløbet af den tidligere gældende kollektive overenskomst.
               En lønnedgang, uanset om den er væsentlig eller ej, kan ikke påvirke denne vurdering.
               Det påhviler den nationale ret at bedømme, om den relevante nationale lovgivning indeholder bestemmelser om fortsatte retsvirkninger i en situation som den foreliggende. Artikel 3, stk. 3, i direktiv 2001/23/EF skal fortolkes således, at løn- og arbejdsvilkår, der er fastsat i en kollektiv overenskomst, som disse fortsatte retsvirkninger gælder for, udgør »løn- og arbejdsvilkår (…) ifølge en kollektiv overenskomst«, så længe disse arbejdsforhold ikke er genstand for en ny kollektiv overenskomst, eller der ikke er indgået individuelle aftaler med de berørte arbejdstagere.
            
         
               2.
            
            
               Artikel 3, stk. 3, i direktiv 2001/23/EF er ikke til hinder for, at erhververen anvender sin kollektive overenskomst på de overførte arbejdstagere to måneder efter overførslen, såfremt denne kollektive overenskomst gøres anvendelig efter national ret.
               Artikel 3 i direktiv 2001/23/EF udelukker imidlertid muligheden for, at overførte arbejdstagere kommer til at lide et væsentligt indkomsttab set i forhold til deres situation umiddelbart før overførslen, fordi der ikke i tilstrækkeligt omfang tages hensyn til deres anciennitet hos overdrageren, når deres lønindplacering fastsættes hos erhververen, og hvor lønvilkårene efter den nye kollektive overenskomst bl.a. fastsættes under hensyntagen til anciennitet. Ved afgørelsen heraf skal der tages hensyn til den tilsvarende anciennitet hos de arbejdstagere, der allerede er beskæftiget hos erhververen.
               Det påhviler den nationale ret at undersøge, om lønvilkårene efter erhververens kollektive overenskomst fastsættes under behørig hensyntagen til anciennitet.